title: KOMISJONI RAKENDUSMÄÄRUS (EL) …/…, millega kehtestatakse piiripunktide, sealhulgas kontrollikeskuste miinimumnõudeid käsitlevad üksikasjalikud eeskirjad ning piiripunktide ja kontrollipunktide loetlemise vorm, kategooriad ja lühendid

text:
               KOMISJONI RAKENDUSMÄÄRUS (EL) …/…,

               12.6.2019,

               millega kehtestatakse piiripunktide, sealhulgas kontrollikeskuste miinimumnõudeid käsitlevad üksikasjalikud eeskirjad ning piiripunktide ja kontrollipunktide loetlemise vorm, kategooriad ja lühendid

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus),
                  1
                eriti selle artikli 60 lõiget 2 ja artikli 64 lõiget 4,

               ning arvestades järgmist:

               (1)Määrusega (EL) 2017/625 on muu hulgas kehtestatud raamistik ametliku kontrolli ja muude ametlike toimingute jaoks, mida rakendatakse kolmandatest riikidest liitu toodavate loomade ja kaupade suhtes, kontrollimaks nende vastavust liidu toidutarneahelat käsitlevatele õigusaktidele, et kaitsta inimeste, loomade ja taimede tervist, loomade heaolu ning geneetiliselt muundatud organismide ja taimekaitsevahendite puhul ka keskkonda. Määruses on sätestatud, et esimeses liitu saabumise piiripunktis tuleb teha looma- ja kaubasaadetiste ametlik kontroll. Liikmesriigid peavad selleks määrama piiripunktid.

               (2)Määruses (EL) 2017/625 on sätestatud määratavate piiripunktide miinimumnõuded. Seepärast on asjakohane kehtestada piiripunktide taristu, vahendite ja dokumentatsiooni miinimumnõudeid käsitlevad üksikasjalikud eeskirjad.

               (3)Et kaitsta inimeste ja loomade tervist, tuleks kehtestada miinimumnõudeid käsitlevad täiendavad üksikasjalikud eeskirjad selliste piiripunktide jaoks, mis on määratud loomade kategooriasse ning teatavatesse kaubakategooriatesse, näiteks loomsete saaduste, loomsete kõrvalsaaduste, loomse paljundusmaterjali, liittoodete ning heina ja põhu kategooriatesse kuuluvate saadetiste jaoks.

               (4)Selleks, et võtta arvesse konkreetseid mahalaadimisnõudeid, mis on seotud teatavate muusse pakendisse kui konteinerisse pakitud saadetistega (näiteks kalandustoodete saadetistega või loomsete kõrvalsaaduste saadetistega, mis koosnevad näiteks villast) ning suuremahuliste puistlastisaadetistega, mida ei ole vedamiseks pakitud, tuleks piiripunktid vabastada katusega kaetud mahalaadimisala olemasolu kohustusest. Võttes arvesse, et loomset ja mitteloomset päritolu vedellasti saadetised laaditakse eriotstarbeliste torude kaudu otse transpordivahendilt mahutitesse, ei tohiks nõuda, et piiripunktides oleks vedellasti ametlikul kontrollimisel ja muude vedellastiga seotud ametlike toimingute tegemisel kasutatavad alad või ruumid kauba mahalaadimiseks ning kontrolliruumid või -alad.

               (5)Et hoida ära ristsaastumise ohtu, on asjakohane kehtestada eraldamisnõuded loomsete saaduste, liittoodete, loomsete kõrvalsaaduste ja loomse paljundusmaterjali jaoks määratud piiripunktide mahalaadimis-, lao- ja kontrolliehitistele. Samas tuleks sätestada eraldamisnõuete erandid, mida rakendatakse piiripunktide puhul, mis on määratud üksnes pakitud kauba jaoks või nii pakitud kauba kui ka teatava pakkimata kauba jaoks, kui nende puhul ei saa pädevate asutuste riskihinnangu kohaselt ristsaastumist toimuda. Viimasel juhul peaksid pädevad asutused ristsaastumise ohuga tõhusaks tegelemiseks lisaks tagama, et saadetiste käitlemine toimuks teatavate ajavahemike tagant ning et ehitisi puhastataks ja desinfitseeritaks saadetiste saabumise vahel.

               (6)Kuna liitu sisenevad loomad ja kaubad, mille suhtes kohaldatakse ametlikku kontrolli piiripunktis, ei pruugi vastata liidu õigusaktidele, on ristsaastumise ohu vältimiseks asjakohane kehtestada eeskirjad, millega keelatakse piiripunktide teatavate ehitiste kasutamine Euroopa Liidu siseturul liikuvate looma- ja kaubasaadetiste puhul ning lubatakse nende kasutamine looma- ja kaubasaadetiste puhul, mis on ette nähtud ekspordiks või mida veetakse ühest liidu territooriumil asuvast punktist teise liidu territooriumil asuvasse punkti läbi kolmanda riigi territooriumi, tingimusel et pädevad asutused rakendavad asjakohaseid riskiennetusmeetmeid. Selliste meetmete rakendamisel tuleks lähtuda sellest, kas asjaomastes ruumides on kõnealune lisategevus võimalik. Pädevatel asutustel peaks olema asjakohane kord loomade käitlemiseks kooskõlas loomade heaolu käsitlevate liidu eeskirjadega.

               (7)Ametliku kontrolli ja muude ametlike toimingute tõhustamiseks tuleks võimaldada teatavat paindlikkust, lubades teatavatel tingimustel kasutada äriühingute laoruume ning ladustada saadetist transpordivahendis, milles see piiripunkti toodi.

               (8)Selleks et hõlbustada ametliku kontrolli ja muude ametlike toimingute tõhusat korraldamist ja teostamist, on asjakohane lubada piiripunktide jagamist üheks või mitmeks kontrollikeskuseks, kus kontrollitakse neid looma- ja kaubakategooriaid, mille jaoks piiripunkt on määratud. Sellega seoses tuleks kehtestada kontrollikeskuste miinimumnõuded.

               (9)Komisjon peaks piiripunkti määramise käigus hindama kontrollikeskuste vastavust piiripunktide miinimumnõuetele, mis on sätestatud määruse (EL) 2017/625 artikli 64 lõikes 3, ning miinimumnõudeid käsitlevatele üksikasjalikele eeskirjadele, mis on sätestatud käesolevas määruses. Seepärast peaksid liikmesriigid komisjonile piiripunkti määramisest teatades edastama kogu vajaliku teabe kontrollikeskuste kohta.

               (10)Selleks et saaks nõuetekohaselt kontrollida, kas piiripunktid ja kontrollikeskused vastavad määruse (EL) 2017/625 artikli 64 lõikes 3 sätestatud miinimumnõuetele ning käesolevas määruses sätestatud üksikasjalikele eeskirjadele, peaksid liikmesriigid teatama komisjonile kõigist muudatustest, mis on seotud piiripunkti taristu või käitamisega või piiripunktis asuva kontrollikeskusega, kui selliste muudatuste tõttu on vaja ajakohastada määruse (EL) 2017/625 artikli 59 lõike 2 kohaselt komisjonile esitatud teavet. Seepärast on asjakohane käesoleva määrusega nõuda, et liikmesriigid komisjoni sellest teavitaksid.

               (11)Määruse (EL) 2017/625 artikli 53 lõikes 2 ja artikli 60 lõikes 1 on nõutud, et kõik liikmesriigid teeksid interneti kaudu kättesaadavaks oma territooriumil asuvate piiripunktide ja kontrollipunktide ajakohased loetelud ning esitaksid iga piiripunkti ja kontrollipunkti kohta teatavat teavet. Seepärast on asjakohane sätestada käesolevas määruses piiripunktide ja kontrollipunktide loetelude vorm koos lühenditega, millega osutatakse looma- ja kaubakategooriatele, mille jaoks piiripunktid ja kontrollipunktid on määratud, ning määramise ulatust käsitleva täiendava eriteabega.

               (12)Läbipaistvuse huvides tuleks kõik piiripunkti osana kasutatavad kontrollikeskused loetleda piiripunktide loetelus koos piiripunkti endaga ning esitada teave kontrollikeskustes kontrollitavate looma- ja kaubakategooriate kohta. Kõik kontrollikeskustega seotud muudatused peaksid olema loetelus täpselt kajastatud.

               (13)Määruse (EL) 2017/625 artikli 60 lõike 2 ja artikli 64 lõike 4 kohaselt komisjoni poolt kehtestatavad eeskirjad on omavahel tihedalt seotud, sest need kõik puudutavad piiripunktide ja kontrollipunktide puhul rakendatavaid nõudeid ning neid tuleks seega kohaldada alates samast kuupäevast. Kõnealuste eeskirjade nõuetekohase ja tervikliku kohaldamise hõlbustamiseks on asjakohane need kehtestada ühe õigusaktiga.

               (14)Komisjoni otsusega 2001/812/EÜ
                  2
                sätestati miinimumnõuded nõukogu direktiivi 97/78/EÜ
                  3
                kohaselt heaks kiidetud piiripunktide ja kontrollikeskuste jaoks ning nende loetellu kandmise eeskirjad. Komisjoni otsusega 2009/821/EÜ
                  4
                koostati heakskiidetud piiripunktide loetelu. Komisjoni direktiiviga 98/22/EÜ
                  5
                sätestati miinimumnõuded kolmandatest riikidest toodavate taimede, taimsete saaduste ja muude toodete fütosanitaarkontrolli tegemiseks vastavalt nõukogu direktiivile 2000/29/EÜ
                  6
               . Järjepidevuse tagamiseks ja nõuete kattumise vältimiseks tuleks otsus 2001/812/EÜ, otsus 2009/821/EÜ ja direktiiv 98/22/EÜ kehtetuks tunnistada.

               (15)Määruse (EL) 2017/625 asjakohaseid sätteid ja määruses komisjonile antud volitusi hakatakse kohaldama alates 14. detsembrist 2019. Seega tuleks käesolevas määruses sätestatud eeskirju kohaldada samuti alates kõnealusest kuupäevast.

               (16)Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1
               Reguleerimisese

               1.Käesoleva määrusega kehtestatakse järgmised eeskirjad määruse (EÜ) 2017/625 rakendamiseks:

               a)ühised üksikasjalikud eeskirjad, mis käsitlevad piiripunktide ja muude kontrollipunktide taristu, vahendite ja dokumentatsiooni suhtes kohaldatavaid miinimumnõudeid;

               b)konkreetsed üksikasjalikud eeskirjad, mis käsitlevad määruse (EL) 2017/625 artikli 47 lõike 1 punktides a ja b osutatud looma- ja kaubakategooriate jaoks määratud piiripunktide suhtes kohaldatavaid miinimumnõudeid;

               c)kontrollikeskuste miinimumnõudeid käsitlevad üksikasjalikud eeskirjad;

               d)piiripunktide ja muude kontrollipunktide loetelu vorm, kategooriad, lühendid ja muu loetelus esitatav teave.

               Artikkel 2
               Mõisted

               Käesolevas määruses kasutatakse järgmisi mõisteid:

               1.„pakitud kaup“ – kaup mis tahes pakendis, mis ümbritseb kaupa täielikult ja hoiab ära sisu lekkimise ja kaotsimineku;

               2.„kontrollikeskus“ – piiripunktis loodud eraldi keskus, mille eesmärk on ametliku kontrolli ja muude ametlike toimingute tegemine seoses loomade ja kaubaga, mille kontrollimiseks piiripunkt on määratud;

               3.„kabiloomad“ – nõukogu direktiivi 2004/68/EÜ
                  7
                artikli 2 punktis d määratletud kabiloomad;

               4.„registreeritud hobuslased“ – nõukogu direktiivi 2009/156/EÜ
                  8
                artikli 2 punktis c määratletud registreeritud hobuslased.

               I peatükk
                  Piiripunktide ühised miinimumnõuded

               Artikkel 3
               Piiripunkti taristu

               1.Määruse (EL) 2017/625 artikli 47 lõikes 1 osutatud looma- ja kaubakategooriate jaoks määratud piiripunktid peavad olema varustatud järgmisega:

               a)loomade ja kauba mahalaadimiseks kasutatavad alad või ruumid. Sellised alad peavad olema kaetud katusega, välja arvatud lõikes 4 osutatud juhtudel;

               b)kontrolliruumid või -alad, kus on soe ja külm jooksev vesi ning vahendid käte pesemiseks ja kuivatamiseks;

               c)loomapidamisalad või -ruumid ning ladustamisalad või laoruumid, sh külmladustamiseks kasutatavad ruumid, kui see on asjakohane selle kaubakategooria puhul, mille jaoks piiripunkt on määratud, ning

               d)juurdepääs kätepesu- ja kätekuivatusvõimalusega tualettruumidele.

               2.Lõikes 1 nimetatud ruumidel peavad olema seinad, põrandad ja laed, mida on kerge puhastada ja desinfitseerida, piisav äravool ning piisav loomulik või tehisvalgustus.

               3.Lõikes 1 nimetatud alad peavad olema kergesti puhastatavad, piisava äravooluga ning piisava loomuliku või tehisvalgustusega.

               4.Lõike 1 punktis a sätestatud nõuet, mille kohaselt peavad mahalaadimisalad olema kaetud katusega, ei kohaldata järgmistel juhtudel:

               a)inimtoiduks ettenähtud kalandustoodete saadetiste puhul, mis on pakitud muusse pakendisse kui konteinerisse;

               b)loomsete kõrvalsaaduste saadetiste puhul, mis koosnevad villast, pakendamata töödeldud loomsest valgust, lahtisest sõnnikust või guaanost, ning

               c)suuremahulised puistlastisaadetised, millele on osutatud määruse (EL) 2017/625 artikli 47 lõike 1 punktides c, d ja e.

               5.Lõike 1 punktides a ja b nimetatud ruume või alasid ei ole vaja ametliku kontrolli ega muude ametlike toimingute tegemiseks loomset ja mitteloomset päritolu vedellasti puhul.

               6.Liikmesriigid võivad vabastada määruse (EL) 2017/625 artikli 47 lõike 1 punktis c osutatud kaubakategooriate jaoks määratud piiripunktid järgmistest nõuetest:

               a)lõike 1 punktis b sätestatud nõue sooja ja külma jooksva vee ning kätepesu- ja kätekuivatusvahendite olemasolu kohta ning

               b)lõikes 2 sätestatud nõue selliste ruumide olemasolu kohta, mille lagesid on kerge desinfitseerida.

               7.Kui lõike 1 punktides a, b ja c osutatud alasid ja ruume kasutatakse loomse päritoluga toodete ja liittoodete jaoks, siis ei tohi neid kasutada määruse (EL) 2017/625 artikli 47 lõikes 1 osutatud muude kaubakategooriate jaoks.

               8.Kui lõike 1 punktides a, b ja c osutatud alasid ja ruume kasutatakse loomse paljundusmaterjali või loomsete kõrvalsaaduste jaoks, siis ei tohi neid kasutada mitteloomset päritolu toidu jaoks.

               9.Erandina lõigete 7 ja 8 nõuetest võidakse piiripunktis lõike 1 punktides a, b ja c osutatud ruume ja alasid ühiselt kasutada järgmistel juhtudel:

               a)piiripunkt on määratud üksnes pakitud kauba kategooriate jaoks, või

               b)piiripunkt on määratud pakitud kauba ja pakkimata kauba kategooriate jaoks, kui on täidetud järgmised tingimused:

               i.pädevad asutused teevad piiripunkti riskihindamise, millest selgub, kuidas saab tagada ristsaastumise ärahoidmise, ja rakendavad riskihindamise tulemusena kindlaks tehtud meetmeid ristsaastumise vältimiseks ning

               ii.pädevad asutused tagavad, et samaaegselt ei käidelda pakkimata kauba eri saadetisi ega pakkimata ja pakitud kauba saadetisi. Eri saadetiste käitlemise vahelise aja jooksul puhastatakse ja desinfitseeritakse lõike 1 punktides a, b ja c osutatud ruumid ja alad.

               10.Lõiget 9 ei kohaldata lõike 1 punktis c nimetatud ruumide ja alade suhtes, kui neid kasutatakse loomsete kõrvalsaaduste lahtiselt ladustamiseks.

               11.Piiripunkti pädevad asutused võivad oma kontrolli all lubada määruse (EL) 2017/625 artikli 47 lõikes 1 osutatud kauba puhul kasutada kommertsladusid, tingimusel et need asuvad piiripunkti lähedal ja kuuluvad sama tolliasutuse pädevusse.

               Selliseid kommertsladusid võib kasutada mitteloomsete saaduste identsus- ja füüsiliseks kontrolliks, kui kõnealused ehitised vastavad käesolevas määruses sätestatud miinimumnõuetele.

               12.Kaupa, mida hoitakse lõike 11 kohaselt kommertsladudes, tuleb ladustada hügieenilistes tingimustes ning see tuleb nõuetekohaselt identifitseerida vöötkoodide või muude elektrooniliste vahendite või märgistuse abil. Kui kaup võib ohustada inimeste, loomade ja taimede tervist või geneetiliselt muundatud organismide ja taimekaitsevahendite puhul ka keskkonda, tuleb seda lisaks hoida eraldi lukustatavas ruumis või alal, mis on taraga eraldatud kõikidest muudest kommertslaos ladustatud kaupadest.

               13.Kui piiripunkt asub maanteel, raudteel või sadamas, võib pädeva asutuse järelevalve all lubada kauba ladustamist transpordivahendis, millega kaup piiripunkti toodi.

               14.Liikmesriigid teatavad komisjonile kõigist piiripunkti või selles asuva kontrollikeskuse taristu või käitamisega seotud muudatustest, kui selliste muudatuste tõttu on vaja ajakohastada teavet, mis on komisjonile esitatud kooskõlas määruse (EL) 2017/625 artikli 59 lõikega 2.

               Artikkel 4
               Piiripunktide vahendid ja dokumentatsioon

               1.Piiripunktid peavad olema varustatud järgmisega:

               a)seadmed saadetiste kaalumiseks, kui nende kasutamine on asjakohane nende looma- ja kaubakategooriate puhul, mille jaoks piiripunkt on määratud;

               b)seadmed saadetiste mahalaadimiseks, avamiseks ja kontrollimiseks;

               c)puhastus- ja desinfitseerimisvahendid ning juhised nende kasutamiseks või dokumenteeritud puhastus- ja desinfitseerimissüsteem, kui puhastus- ja desinfitseerimistöid teevad piiripunkti koosseisuvälised töötajad, ning

               d)sobivad vahendid proovide ajutiseks ladustamiseks kontrollitud temperatuuril kuni nende lähetamiseni laborisse, samuti nende transportimiseks sobivad mahutid.

               2.Kontrolliruumid või -alad, kui need on asjakohased nende looma- ja kaubakategooriate puhul, mille jaoks piiripunkt on määratud, peavad olema varustatud järgmisega:

               a)sileda pestava pinnaga laud, mis on kergesti puhastatav ja desinfitseeritav;

               b)termomeeter kauba pinna- ja sisetemperatuuri mõõtmiseks;

               c)sulatusseadmed;

               d)proovivõtuvahendid ning

               e)pitseerimislint ja nummerdatud plommid või selgelt loetavad etiketid, et tagada jälgitavus.

               3.Kui on vaja tagada ametliku kontrolli käigus võetud proovide rikkumatus, peavad olema kättesaadavad üksikasjalikud juhised analüüsitavate proovide võtmiseks ja määratud ametlikku laborisse transportimiseks.

               II peatükk
                  Piiripunktide konkreetsed miinimumnõuded

               Artikkel 5
               Loomakategooriate jaoks määratud piiripunktid

               1.Lisaks artiklites 3 ja 4 sätestatud nõuetele peavad määruse (EL) 2017/625 artikli 47 lõike 1 punktis a osutatud loomade jaoks määratud piiripunktid olema varustatud järgmisega:

               a)dušiga riietusruum;

               b)artikli 3 lõike 1 punktis a osutatud loomade mahalaadimisalad või -ruumid, kus on piisavalt ruumi ja valgust ning piisav ventilatsioon;

               c)söötmis- ja jootmisvahendid;

               d)sööda, allapanu ja sõnniku ladustamise kohad või kokkulepe välise teenuseosutajaga, kes selliseid kohti pakub;

               e)loomapidamisalad või -ruumid, kus saab eraldi hoida järgmisi loomaliike, mille jaoks piiripunkt on määratud:

               i)kabiloomad, v.a registreeritud hobuslased;

               ii)registreeritud hobuslased ning

               iii)muud loomad, v.a kabiloomad (kuid sh loomaaias peetavad kabiloomad);

               f)liikumise piiramise seadmete ja kliiniliste uuringute tegemiseks vajalike seadmetega varustatud kontrolliruumid või -alad, ning

               g)eriotstarbeline sõidurada või muu lahendus, mis võimaldab säästa loomi tarbetust ootamisest enne mahalaadimisalasse jõudmist.

               2.Lõike 1 punktides b, c, e, f ja g osutatud ehitised ja vahendid projekteeritakse ja ehitatakse ning neid hooldatakse ja käitatakse nii, et on võimalik vältida loomade vigastusi ja tarbetuid kannatusi ning tagada nende ohutus.

               3.Lõike 1 punktides b, c, e, f ja g osutatud ehitised ja vahendid moodustavad ühtse ja tervikliku üksuse.

               4.Lõikes 1 osutatud ehitisi ja vahendeid ei kasutata ametliku kontrolli ega muude ametlike toimingute tegemiseks Euroopa Liidu siseturu loomasaadetiste puhul.

               Lõikes 1 osutatud ehitisi ja vahendeid võib kasutada ametliku kontrolli ja muude ametlike toimingute tegemiseks loomasaadetiste puhul, mis on ette nähtud liidust eksportimiseks või viimiseks ühelt määruse (EL) 2017/625 I lisas loetletud territooriumilt teise määruse (EL) 2017/625 I lisas loetletud territooriumile läbi kolmanda riigi territooriumi, kui on täidetud järgmised tingimused:

               a)pädevad asutused teevad piiripunkti riskihindamise, millest selgub, kuidas saab tagada ristsaastumise ärahoidmise, ja rakendavad riskihindamise tulemusena kindlaks tehtud meetmeid ristsaastumise vältimiseks, ning

               b)pädevad asutused tagavad, et samaaegselt ei käidelda loomasaadetisi, mis on ette nähtud liidust eksportimiseks või viimiseks ühelt määruse (EL) 2017/625 I lisas loetletud territooriumilt teise määruse (EL) 2017/625 I lisas loetletud territooriumile läbi kolmanda riigi territooriumi, ega muid liitu sisenevaid loomasaadetisi. Eri saadetiste käitlemise vahelise aja jooksul puhastatakse ja desinfitseeritakse loomasaadetiste käitlemiseks kasutatavad ruumid ja alad.

               5.Lõike 1 punktides b, c, e ja f osutatud ehitisi ja vahendeid ei jagata määruse (EL) 2017/625 artikli 47 lõikes 1 osutatud kaubakategooriatega.

               Artikkel 6
               Loomsete saaduste, loomsete kõrvalsaaduste, loomse paljundusmaterjali, liittoodete ning heina ja põhu kategooriate jaoks määratud piiripunktid

               1.Lisaks artiklites 3 ja 4 sätestatud nõuetele peavad määruse (EL) 2017/625 artikli 47 lõike 1 punktis b osutatud kaubakategooriate jaoks määratud piiripunktid olema varustatud järgmisega:

               a)artikli 3 lõike 1 punktis b osutatud kontrolliruumid, millel on vajaduse korral reguleeritava temperatuuriga keskkonna tagamise vahendid;

               b)kui need on määratud jahutatud, külmutatud või ümbritseva õhu temperatuuril kauba kategooriate jaoks, siis vahendid sellise kauba samaaegseks ladustamiseks igal sobival temperatuuril, kuni laborianalüüside, uuringute või diagnooside tulemuste või pädeva asutuse kontrolli tulemuste selgumiseni, ning

               c)riietusruumid.

               2.Lõikes 1 osutatud ruumid ja vahendid moodustavad ühtse ja tervikliku üksuse.

               3.Lõikes 1 osutatud ruume ja vahendeid ei kasutata ametliku kontrolli ega muude ametlike toimingute tegemiseks Euroopa Liidu siseturu kaubasaadetiste puhul.

               Lõikes 1 osutatud ruume ja vahendeid võib kasutada ametliku kontrolli ja muude ametlike toimingute tegemiseks kaubasaadetiste puhul, mis on ette nähtud liidust eksportimiseks või viimiseks ühelt määruse (EL) 2017/625 I lisas loetletud territooriumilt teise määruse (EL) 2017/625 I lisas loetletud territooriumile läbi kolmanda riigi territooriumi, kui on täidetud järgmised tingimused:

               a)pädevad asutused teevad piiripunkti riskihindamise, millest selgub, kuidas saab tagada ristsaastumise ärahoidmise, ja rakendavad riskihindamise tulemusena kindlaks tehtud meetmeid ristsaastumise vältimiseks, ning

               b)pädevad asutused tagavad, et samaaegselt ei käidelda kaubasaadetisi, mis on ette nähtud liidust eksportimiseks või viimiseks ühelt määruse (EL) 2017/625 I lisas loetletud territooriumilt teise määruse (EL) 2017/625 I lisas loetletud territooriumile läbi kolmanda riigi territooriumi, ega muid liitu sisenevaid kaubasaadetisi. Eri saadetiste käitlemise vahelise aja jooksul puhastatakse ja desinfitseeritakse kaubasaadetiste käitlemiseks kasutatavad ruumid ja alad.

               4.Lõigetes 1, 2 ja 3 osutatud nõudeid ei kohaldata ametliku kontrolli ega muude ametlike toimingute suhtes, mida tehakse loomset ja mitteloomset päritolu vedellasti puhul.

               5.Inimtoiduks ette nähtud eluskonni, eluskalu ja elusselgrootuid ning haudemune ja kalasööta võib kontrollida piiripunktis, mis on määratud määruse (EL) 2017/625 artikli 47 lõike 1 punktis b osutatud kaubakategooriate jaoks.

               III peatükk
                  Piiripunktide ja kontrollipunktide loetelud

               Artikkel 7
               Piiripunktide ja kontrollipunktide loetelu vorm, kategooriad, lühendid ja muu loetelus esitatav teave

               1.Liikmesriigid kasutavad määruse (EL) 2017/625 artikli 60 lõikes 1 osutatud teabe esitamiseks I lisas sätestatud vormi.

               2.Määruse (EL) 2017/625 artikli 60 lõikes 1 osutatud piiripunktide loetelu ja määruse (EL) 2017/625 artikli 53 lõike 2 kohase kontrollipunktide loetelu koostamisel kasutavad liikmesriigid II lisas sätestatud lühendeid ja täpsustusi.

               3.Piiripunktide ja kontrollipunktide loeteludele lisatakse selgitav märkus, mis sisaldab II lisas sätestatud lühendeid ja täpsustusi.

               IV peatükk
                  Kontrollikeskused

               Artikkel 8
               Nõuded kontrollikeskustele

               1.Piiripunkt võib hõlmata ühte või mitut kontrollikeskust, kus tehakse vajaduse korral ametlikku kontrolli ja muid ametlikke toiminguid seoses nende looma- ja kaubakategooriatega, mille jaoks piiripunkt on määratud.

               2.Kontrollikeskused peavad vastama piiripunktide miinimumnõuetele, mis on sätestatud määruse (EL) 2017/625 artikli 64 lõikes 3, ning miinimumnõudeid käsitlevatele üksikasjalikele eeskirjadele, mis on sätestatud käesolevas määruses.

               Määruse (EL) 2017/625 artikli 64 lõike 3 punkti f nõudeid ei kohaldata kontrollikeskustele, millel on juurdepääs tehnoloogiale ja vahenditele, mida on vaja kõnealuse määruse artiklis 131 osutatud ametliku kontrolli teabehaldussüsteemi käitamiseks, ja muudele sama piiripunkti muus osas kasutatavatele elektroonilistele teabehaldussüsteemidele.

               3.Kontrollikeskused peavad

               a)kuuluma piiripunktiga sama tolliasutuse pädevusalasse ning

               b)tegutsema piiripunkti pädeva asutuse järelevalve all.

               4.Kui liikmesriigid teatavad komisjonile piiripunkti määramisest vastavalt määruse (EL) 2017/625 artiklile 59, esitavad nad komisjonile samuti kogu asjakohase teabe kõigi asjaomases piiripunktis loodud kontrollikeskuste kohta.

               5.Liikmesriigid loetlevad kõik kontrollikeskused koos asjaomase piiripunktiga, mis on määratud vastavalt määruse (EL) 2017/625 artiklile 59, lähtudes I lisas esitatud vormist. Esitatava teabe raames täpsustatakse artikli 7 kohaselt ka kontrollikeskustes kontrollitavate loomade ja kaupade kategooriad.

               6.Liikmesriigid eemaldavad kontrollikeskused lõikes 5 osutatud loetelust, kui need ei vasta enam lõigetele 2 ja 3, ning teatavad komisjonile nende eemaldamisest ja selle otsuse põhjustest.

               Artikkel 9
               Kehtetuks tunnistamine

               Komisjoni otsused 2001/812/EÜ ja 2009/821/EÜ ning komisjoni direktiiv 98/22/EÜ tunnistatakse kehtetuks alates 14. detsembrist 2019.

               Artikkel 10
               Jõustumine ja kohaldamise alguskuupäev

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Seda kohaldatakse alates 14. detsembrist 2019.

               Määruse (EL) 2017/625 artikli 47 lõike 1 punktis c osutatud kauba jaoks vastavalt kõnealuse määruse artikli 59 lõikele 1 määratud piiripunktide suhtes, millel ei ole käesoleva määruse jõustumise kuupäeval katusega mahalaadimisalasid või -ruume, kohaldatakse artikli 3 lõike 1 punkti a teist lauset ja artikli 3 lõiget 3 alates 14. detsembrist 2021.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 12.6.2019

                     Komisjoni nimel

                     president
                     Jean-Claude JUNCKER

                     (1)

                        ELT L 93, 7.4.2017, lk 3.

                     (2)

                        2001/812/EÜ: komisjoni 21. novembri 2001. aasta otsus, milles sätestatakse kolmandatest riikidest ühendusse toodavate toodete veterinaarkontrolli eest vastutavate piiripunktide heakskiitmise nõuded (EÜT L 306, 23.11.2001, lk 28).

                     (3)

                        Nõukogu 18. detsembri 1997. aasta direktiiv 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted (EÜT L 24, 30.1.1998, lk 9).

                     (4)

                        2009/821/EÜ: komisjoni 28. septembri 2009. aasta otsus, millega koostatakse loetelu heakskiidetud piirikontrollipunktidest, sätestatakse teatavad eeskirjad komisjoni veterinaarekspertide tehtava kontrolli kohta ja määratakse kindlaks veterinaarasutused süsteemis TRACES (ELT L 296, 12.11.2009, lk 1).

                     (5)

                        Komisjoni 15. aprilli 1998. aasta direktiiv 98/22/EÜ, milles sätestatakse miinimumnõuded kolmandatest riikidest toodavate taimede, taimsete saaduste ja muude toodete fütosanitaarkontrolli tegemiseks ühenduses mujal kui sihtkohas asuvates kontrollpunktides (ELT L 126, 28.4.1998, lk 26).

                     (6)

                        Nõukogu 8. mai 2000. aasta direktiiv 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta (EÜT L 169, 10.7.2000, lk 1).

                     (7)

                        Nõukogu 26. aprilli 2004. aasta direktiiv 2004/68/EÜ, millega kehtestatakse loomatervishoiu eeskirjad teatavate elusate kabiloomade impordile ühendusse ja transiidile ühenduse kaudu, muudetakse direktiive 90/426/EMÜ ja 92/65/EMÜ ja tunnistatakse kehtetuks direktiiv 72/462/EMÜ (ELT L 139, 30.4.2004, lk 321).

                     (8)

                        Nõukogu 30. novembri 2009. aasta direktiiv 2009/156/EÜ hobuslaste liikumist ja kolmandatest riikidest importimist reguleerivate loomatervishoiunõuete kohta (ELT L 192, 23.7.2010, lk 1).

    ---documentbreak---

               ET

               I LISA

               Piiripunktide loetelu vorm

                        1.

                        2.

                        3.

                        4.

                        5.

                        6.

                        7.

                        Piiripunkt

                        Kontaktandmed

                        TRACESi kood

                        Veoliik

                        Kontrollikeskused

                        Looma- ja kaubakategooriad ning täpsustused

                        Täiendavad täpsustused seoses määramise ulatusega

               Kontrollipunktide loetelu vorm

                        1.

                        2.

                        3.

                        6.

                        7.

                        Kontrollipunkt

                        Kontaktandmed

                        TRACESi kood

                        Looma- ja kaubakategooriad ning täpsustused

                        Täiendavad täpsustused seoses määramise ulatusega

               II LISA

               1. väli: piiripunkt/kontrollipunkt

               Piiripunkti/kontrollipunkt nimetus

               2. väli: piiripunkti või kontrollipunkti kontaktandmed

               Täielik aadress

               E-posti aadress

               Telefoninumber

               Lahtiolekuajad (kohustuslik ainult piiripunkti puhul)

               Veebisait (kohustuslik ainult piiripunkti puhul)

               3. väli

               Määratud TRACESi kood

               4. väli: piiripunkti veoliik

               A – lennujaam

               F – raudtee

               P – sadam

               R – maantee

               5. väli: kontrollikeskused

               (Juhime tähelepanu sellele, et piiripunktis võib asuda mitu kontrollikeskust.)

               Kontrollikeskuse nimetus

               Aadress ja kontaktandmed

               6. väli: piiripunkt ja kontrollipunkt

               Looma- ja kaubakategooriad ning täpsustused

               7. väli: piiripunkt ja kontrollipunkt

               Täiendavad täpsustused seoses määramise ulatusega: vabas vormis tekst täiendava täpsustuse esitamiseks (1)

               Nende looma- ja kaubakategooriate lühendid ja täpsustused, mille jaoks piiripunkt/kontrollipunkt (sh kontrollikeskused, kui see on asjakohane) on määratud

               a) Määruse (EL) 2017/625 artikli 47 lõike 1 punktis a osutatud loomad

                        Lühendid

                        LA

                        Elusloomad

                        -U

                        Kabiloomad, v.a registreeritud hobuslased

                        -E

                        Registreeritud hobuslased

                        -O

                        Muud loomad, v.a kabiloomad (see lühend tähistab ka loomaaias peetavaid kabiloomi)

                        Täpsustused

                        (*)

                        Määruse (EL) 2017/625 artiklis 63 osutatud piiripunkti või kontrollipunkti määramise peatamine

                        (1)

                        Vt täiendavad täpsustused 7. väljal

               b)Määruse (EL) 2017/625 artikli 47 lõike 1 punktis b osutatud või määruse (EL) 2017/625 artikli 47 lõike 1 punktides d, e või f osutatud tingimuste või meetmetega hõlmatud loomsed saadused, liittooted, loomne paljundusmaterjal, loomsed kõrvalsaadused, hein ja põhk

                        Lühendid

                        POA

                        Loomsed saadused, liittooted, loomne paljundusmaterjal, loomsed kõrvalsaadused, hein ja põhk

                        -HC

                        Inimtoiduks ette nähtud tooted

                        -NHC

                        Inimtoiduks sobimatud tooted

                        -NT

                        Temperatuurinõuded puuduvad

                        -T

                        Külmutatud/jahutatud tooted

                        -T(FR)

                        Külmutatud tooted

                        -T(CH)

                        Jahutatud tooted

                        Täpsustused

                        (*)

                        Määruse (EL) 2017/625 artiklis 63 osutatud piiripunkti või kontrollipunkti määramise peatamine

                        (1)

                        Vt täiendavad täpsustused 7. väljal

                        (2)

                        Ainult pakendatud tooted

                        (3)

                        Ainult kalandustooted

                        (4)

                        Ainult vedellast

               c)Määruse (EL) 2017/625 artikli 47 lõike 1 punktis c osutatud taimed, taimsed saadused ja muud objektid

                        Lühendid

                        P

                        Taimed

                        PP

                        Taimsed saadused

                        PP(WP)

                        Puit ja puittooted

                        OO

                        Muud objektid

                        Täpsustused

                        (*)

                        Määruse (EL) 2017/625 artiklis 63 osutatud piiripunkti või kontrollipunkti määramise peatamine

                        (1)

                        Vt täiendavad täpsustused 7. väljal

               d)Määruse (EL) 2017/625 artikli 47 lõike 1 punktides d, e või f osutatud mitteloomset päritolu kaup

                        Lühendid

                        PNAO

                        Mitteloomsed saadused

                        -HC(food)

                        Määruse (EL) 2017/625 artikli 47 lõike 1 punktides d, e või f osutatud meetmetega hõlmatud mitteloomset päritolu toit

                        -NHC(feed)

                        Määruse (EL) 2017/625 artikli 47 lõike 1 punktides d, e või f osutatud meetmetega hõlmatud mitteloomset päritolu sööt

                        -NHC(other)

                        Mitteloomsed saadused, mis ei ole ei toit ega sööt

                        -NT

                        Temperatuurinõuded puuduvad

                        -T

                        Külmutatud/jahutatud tooted

                        -T(FR)

                        Külmutatud tooted

                        -T(CH)

                        Jahutatud tooted

                        Täpsustused

                        (*)

                        Määruse (EL) 2017/625 artiklis 63 osutatud piiripunkti või kontrollipunkti määramise peatamine

                        (1)

                        Vt täiendavad täpsustused 7. väljal

                        (2)

                        Ainult pakendatud tooted

                        (4)

                        Ainult vedellast


title: KOMISJONI RAKENDUSMÄÄRUS (EL) …/…, millega vastavalt Euroopa Parlamendi ja nõukogu määrusele (EL) 2019/788 kodanikualgatuse kohta kehtestatakse toetusavalduste kogumise veebipõhiste üksiksüsteemide tehnilised kirjeldused

text:
               KOMISJONI RAKENDUSMÄÄRUS (EL) …/…,

               22.10.2019,

               millega vastavalt Euroopa Parlamendi ja nõukogu määrusele (EL) 2019/788 kodanikualgatuse kohta kehtestatakse toetusavalduste kogumise veebipõhiste üksiksüsteemide tehnilised kirjeldused

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 kodanikualgatuse kohta,(
                  1
               ) eriti selle artikli 11 lõiget 5,

               ning arvestades järgmist:

               (1)Määrusega (EL) 2019/788 on muudetud Euroopa kodanikualgatust käsitlevaid eeskirju ning tunnistatud kehtetuks Euroopa Parlamendi ja nõukogu määrus (EL) nr 211/2011(
                  2
               ).

               (2)Määruses (EL) 2019/788 on sätestatud, et registreeritud kodanikualgatuste toetusavalduste veebipõhiseks kogumiseks peavad korraldajad kasutama komisjoni loodud ja käitatavat veebipõhist toetusavalduste kogumise kesksüsteemi. Et aga hõlbustada sellele üleminekut, võivad korraldajad enne 2022. aasta lõppu määruse (EL) 2019/788 kohaselt registreeritud algatuste puhul siiski otsustada, et nad kasutavad oma veebipõhist toetusavalduste kogumise üksiksüsteemi.

               (3)Määruse (EL) 2019/788 kohaselt peaks toetusavalduste veebipõhiseks kogumiseks kasutatavate üksiksüsteemide tehnilised ja turvaomadused olema piisavad, et tagada andmete turvaline kogumine, säilitamine ja edastamine kogu menetluse vältel. Komisjon peaks koos liikmesriikidega määrama kindlaks tehnilised kirjeldused toetusavalduste kogumise veebipõhiste üksiksüsteemide nõuete rakendamiseks.

               (4)Käesolevas määruses sätestatud eeskirjad asendavad komisjoni rakendusmääruses (EL) nr 1179/2011(
                  3
               ) sätestatud eeskirjad, mis kaotavad seetõttu asjakohasuse.

               (5)Rakendatavate tehniliste ja korralduslike meetmete eesmärk peaks olema vältida nii süsteemi loomise ajal kui ka kogu andmete kogumise perioodil isikuandmete loata töötlemist ja kaitsta neid juhusliku või ebaseadusliku hävitamise või juhusliku kaotsimineku, muutmise, loata avalikustamise või juurdepääsu eest.

               (6)Selleks peaksid korraldajad rakendama asjakohaseid riskijuhtimismenetlusi, et tuvastada nende süsteemidega seotud riskid ning määrata kindlaks asjakohased ja proportsionaalsed vastumeetmed, et vähendada neid riske vastuvõetava tasemeni. Korraldajad peaksid nõuetekohaselt dokumenteerima tuvastatud turva- ja andmekaitseriskid ning nende riskide maandamiseks võetud meetmed, võttes arvesse sertifitseerimisasutuse kohaldatavaid turvaeeskirju ja -nõudeid. Turvaeeskirjad ja -nõuded peaksid olema kooskõlas määrusega (EL) 2019/788 ning sertifitseerimisasutus peaks need taotluse korral kättesaadavaks tegema.

               (7)Käesolevas määruses sätestatud tehniliste kirjelduste rakendamine ei tohiks piirata korraldajate kohustust järgida Euroopa Parlamendi ja nõukogu määrusest (EL) 2016/679(
                  4
               ) tulenevaid andmekaitsenõudeid, sealhulgas võimalikku vajadust koostada andmekaitsealane mõjuhinnang.

               (8)Korraldajate rühma või vajaduse korral kõnealuse määruse artikli 5 lõikes 7 osutatud juriidilise isiku esindajat käsitatakse seoses isikuandmete töötlemisega toetusavalduste kogumise veebipõhises üksiksüsteemis määruse (EL) 2016/679 kohaste vastutatavate töötlejatena.

               (9)Korraldajad, kes pärast süsteemi sertifitseerimist muudavad oma veebipõhist toetusavalduste kogumise süsteemi, peaksid juhul, kui muudatus võib mõjutada sertifitseerimise aluseks olevat hinnangut, teavitama asjaomast sertifitseerimisasutust sellest põhjendamatu viivituseta. Enne seda võivad korraldajad küsida sertifitseerimisasutuselt nõu, et kontrollida, kas muudatusel võib olla selline mõju, millisel juhul tuleks sellest teatada.

               (10)Euroopa andmekaitseinspektoriga on konsulteeritud vastavalt määruse (EL) 2018/1725 artiklile 42 ja ta esitas oma märkused 16. detsembril 2019. Euroopa Liidu Võrgu- ja Infoturbeametiga on konsulteeritud ja ta esitas oma märkused 18. juulil 2019.

               (11)Käesoleva määrusega ettenähtud meetmed on kooskõlas määruse (EL) 2019/788 artikli 22 kohaselt asutatud komitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Määruse (EL) 2019/788 artikli 11 lõikes 5 osutatud tehnilised kirjeldused esitatakse käesoleva määruse lisas.

               Artikkel 2

               1.Korraldajad tagavad, et nende veebipõhine toetusavalduste kogumise üksiksüsteem vastab kogu kogumisperioodi jooksul lisas sätestatud tehnilistele kirjeldustele.

               2.Korraldajad teavitavad määruse (EL) 2019/788 artikli 11 lõikes 3 osutatud liikmesriigi pädevat asutust põhjendamatu viivituseta, kui nad on süsteemi või toetavaid korralduslikke meetmeid muutnud pärast seda, kui kõnealune asutus on süsteemi sertifitseerinud, ja kui need muudatused võivad mõjutada sertifitseerimise aluseks olevat hinnangut. Enne seda võivad korraldajad küsida pädevalt asutuselt nõu, kas muudatusel võib olla selline mõju.

               Artikkel 3

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Seda kohaldatakse alates 1. jaanuarist 2020.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 22.10.2019

                     Komisjoni nimel

                     president
                     Jean-Claude JUNCKER

                     (1)

                        ELT L 130, 17.5.2019, lk 55.

                     (2)

                        Euroopa Parlamendi ja nõukogu 16. veebruari 2011. aasta määrus (EL) nr 211/2011 kodanikualgatuse kohta (ELT L 65, 11.3.2011, lk 1).

                     (3)

                        Komisjoni 17. novembri 2011. aasta rakendusmäärus (EL) nr 1179/2011, millega kehtestatakse veebipõhiste kogumissüsteemide tehnilised spetsifikatsioonid vastavalt Euroopa Parlamendi ja nõukogu määrusele (EL) nr 211/2011 kodanikualgatuse kohta (ELT L 301, 18.11.2011, lk 3).

                     (4)

                        Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).

    ---documentbreak---

               1.Tehnilised kirjeldused määruse (EL) 2019/788 artikli 11 lõike 4 punkti a rakendamiseks

               Süsteemi puhul tuleb võtta tehnilised meetmed, et toetusavaldusi saaksid esitada üksnes füüsilised isikud. Tehniliste meetmetega ei nõuta, et kogutaks ja säilitataks rohkem isikuandmeid, kui on loetletud määruse (EL) nr 2019/788 III lisas.

               2.Tehnilised kirjeldused määruse (EL) 2019/788 artikli 11 lõike 4 punkti b rakendamiseks

               Et tagada veebipõhises toetusavalduste kogumise süsteemis algatuse kohta esitatud ja avalikkusele veebis esitatud teabe vastavus määruse (EL) 2019/788 artikli 6 lõikes 5 osutatud registris avaldatud teabele, kehtestavad korraldajad asjakohased ja tõhusad tehnilised ja korralduslikud meetmed, et juhtida nende tegevuses kasutatavate võrgu- ja infosüsteemide turvariske.

               Korraldajad tagavad, et:

               (a)veebipõhises toetusavalduste kogumise süsteemis algatuse kohta esitatud teave vastab registris avaldatud teabele;

               (b)süsteemis on esitatud teave registris avaldatud algatuse kohta enne, kui kodanik toetusavalduse esitab;

               (c)kehtivad turvameetmed, millega tagatakse, et toetusavalduste andmeväljad esitatakse koos algatust käsitleva teabega, et vältida ohtu, et toetusavaldused esitatakse vale algatuse kuvamise tõttu teise algatuse kohta;

               (d)süsteemiga tagatakse, et pärast toetusavalduse esitamist salvestatakse andmed koos algatust käsitleva teabega;

               (e)kehtivad turvameetmed, millega välditakse veebipõhise toetusavalduste kogumise süsteemis algatust käsitleva teabe ilma loata muutmist.

               3.Tehnilised kirjeldused määruse (EL) 2019/788 artikli 11 lõike 4 punkti c rakendamiseks

               Süsteemiga tagatakse, et toetusavaldused esitatakse vastavalt määruse (EL) 2019/788 III lisas esitatud andmeväljadele.

               Süsteemiga tagatakse, et isik saab esitada toetusavalduse alles pärast seda, kui ta on kinnitanud, et ta on lugenud määruse (EL) 2019/788 III lisas esitatud isikuandmete kaitse avaldust.

               4.Tehnilised kirjeldused määruse (EL) 2019/788 artikli 11 lõike 4 punkti d rakendamiseks

               4.1.Juhtimine

               4.1.1.Korraldajate rühm nimetab ametisse turbeametniku, kes vastutab süsteemi turvalisuse ja kogutud toetusavalduste turvalise edastamise eest vastutava liikmesriigi pädevale asutusele. Turvaametnik teeb järelevalvet infokindluse protsesside ning tehniliste ja korralduslike turvameetmete üle, et tagada allakirjutanute esitatud andmete turvaline kogumine, säilitamine ja edastamine.

               4.1.2.Korraldajad võivad paluda määruse (EL) nr 2019/788 artikli 11 lõikes 3 osutatud riiklikul pädeval asutusel esitada toetusavalduste kogumise veebipõhiste süsteemide sertifitseerimise turvaeeskirjad ja -nõuded. Pädev asutus esitab turvaeeskirjad ja -nõuded reeglina ühe kuu jooksul pärast taotluse saamist. Kohaldatavad turvaeeskirjad ja -nõuded peavad olema kooskõlas kehtivate asjaomaste riiklike või rahvusvaheliste turvastandarditega.

               4.1.3.Süsteemi sertifitseerimise turvaeeskirjades ja -nõuetes käsitletakse punktis 4.2 määratletud riske ja võetakse arvesse punktis 4.3 esitatud kirjeldusi.

               4.2.Infokindlus

               4.2.1.Korraldajad kasutavad riskijuhtimismenetlusi, et tuvastada oma süsteemide kasutamisega seotud riskid, sealhulgas allakirjutanute õiguste ja vabadustega seotud riskid, ning määrata kindlaks asjakohased ja proportsionaalsed meetmed, et ennetada ja leevendada selliste intsidentide mõju, mis mõjutavad nende tegevuses kasutatavate võrgu- ja infosüsteemide turvalisust.

               Riskijuhtimismenetluses keskendutakse eelkõige riskidele, mis on seotud süsteemis oleva teabe konfidentsiaalsuse ja terviklikkusega. Mõningad nendest riskidest võivad tuleneda järgmistest ohtudest:

               (a)kasutajate vead;

               (b)süsteemi-/turvahalduri vead;

               (c)seadistusvead;

               (d)pahavaraga nakatumine;

               (e)teabe juhuslik muutmine;

               (f)teabe avaldamine või lekked;

               (g)tarkvara haavatavus;

               (h)loata juurdepääs;

               (i)andmeliikluse jälgimine või pealtkuulamine;

               (j)andmekaitseriskid.

               4.2.2.Korraldajad esitavad dokumendid, millest nähtub, et nad:

               (a)on hinnanud süsteemi riske;

               (b)on kindlaks määranud asjakohased meetmed süsteemi turvalisust mõjutavate intsidentide mõju ennetamiseks ja leevendamiseks;

               (c)on tuvastanud jääkriskid;

               (d)on rakendanud meetmeid ja kontrollinud nende rakendamist;

               (e)on ette näinud korralduslikud vahendid info saamiseks uute ohtude ja turvalisuse täiendamise teemadel;

               (f)täidavad kogu teabekogumise protsessi vältel määruse (EL) 2019/788 artikli 11 lõikes 4 sätestatud sertifitseerimisnõudeid ja on selle tagamiseks kehtestanud vajalikud protsessid.

               4.2.3.Süsteemide turvalisust mõjutavate intsidentide ennetamise ja leevendamise meetmed hõlmavad järgmisi valdkondi:

               (a)personali turvalisus;

               (b)juurdepääsukontroll;

               (c)krüptograafilised kontrollid;

               (d)füüsiline turvalisus ja keskkonnaohutus;

               (e)toimingute turvalisus;

               (f)teabeedastuse turvalisus;

               (g)süsteemi soetamine, arendamine ja hooldamine;

               (h)infoturbeintsidentide haldus;

               (i)nõuetele vastavus.

               Nende turvameetmete kohaldamist võib piirata vaid veebipõhise kogumissüsteemiga seotud organisatsiooni osadega. Näiteks personali turvalisus võib olla piiratud nende isikutega, kellel on veebipõhisele kogumissüsteemile füüsiline või loogiline juurdepääs, ning füüsiline turvalisus / keskkonnaohutus võib olla piiratud vaid süsteemi majutava(te) hoone(te)ga.

               4.2.4.Kui korraldajad kasutavad veebipõhiste toetusavalduste kogumise süsteemide või nende osade arendamiseks või kasutuselevõtuks töötlejat, esitavad korraldajad dokumendid, mis võimaldavad sertifitseerimisasutusel teha kindlaks, kas on kehtestatud vajalikud turvakontrolli meetmed.

               4.3.Andmete krüpteerimine

               Süsteemiga nähakse ette andmete järgmine krüpteerimine:

               (a)elektroonilises vormingus isikuandmed krüpteeritakse, kui neid säilitatakse või need edastatakse liikmesriikide pädevatele asutustele kooskõlas määrusega (EL) 2019/788, kusjuures võtmeid hallatakse ja varundatakse eraldi;

               (b)sobivaid standardalgoritme ja sobivaid võtmeid kasutatakse kooskõlas rahvusvaheliste standarditega (näiteks ETSI standard). Rakendatakse võtmehaldust;

               (c)kõiki võtmeid ja salasõnu tuleb kaitsta volitamata juurdepääsu eest.


title: KOMISJONI RAKENDUSMÄÄRUS (EL) …/…, millega kehtestatakse eeskirjad teatavate liitu sisenevate looma- ja kaubasaadetiste identsus- ja füüsilise kontrolli sagedusmäärade ühetaolise kohaldamise kohta

text:
               KOMISJONI RAKENDUSMÄÄRUS (EL) …/…,

               25.11.2019,

               millega kehtestatakse eeskirjad teatavate liitu sisenevate looma- ja kaubasaadetiste identsus- ja füüsilise kontrolli sagedusmäärade ühetaolise kohaldamise kohta

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus),
                  1
                eriti selle artikli 54 lõike 3 esimese lõigu punkte a ja c,

               ning arvestades järgmist:

               (1)Määrusega (EL) 2017/625 on ette nähtud eeskirjad, milles käsitletakse liikmesriikide pädevate asutuste tehtavat ametlikku kontrolli liitu sisenevate loomade ja kaupade suhtes, et kontrollida liidu toidutarneahela õigusnormide täitmist.

               (2)Määruse (EL) 2017/625 artikli 54 lõikega 3 on komisjonile antud õigus kehtestada eeskirjad kõnealuse määruse artikli 47 lõike 1 punktis a ja b osutatud looma- ja kaubakategooriate saadetiste identsus- ja füüsilise kontrolli asjakohase sagedusmäära ühetaolise kohaldamise kohta. Seepärast tuleks kindlaks määrata identsus- ja füüsilise kontrolli sagedusmäärad sõltuvalt riskist, mida iga loom, kaup või looma- või kaubakategooria kujutab endast inimeste, loomade või taimede tervisele, loomade heaolule või geneetiliselt muundatud organismide ja taimekaitsevahendite puhul ka keskkonnale.

               (3)Selleks et tagada käesoleva määruse kohaselt nõutavate füüsilise kontrolli sagedusmäärade ühetaoline rakendamine, tuleks käesolevas määruses ette näha määruse (EL) 2017/625 artiklis 131 osutatud ametliku kontrolli teabehaldussüsteemi kasutamine selliste saadetiste väljavalimiseks, mille suhtes kohaldatakse füüsilist kontrolli.

               (4)Käesoleva määruse kohaselt kehtestatud sagedusmäärasid tuleks kohaldada määruse (EL) 2017/625 artikli 47 lõike 1 punktides a ja b osutatud loomade ja kaupade suhtes, mis on ette nähtud turule laskmiseks. Euroopa Parlamendi ja nõukogu määruse (EL) nr 2018/848
                  2
                nõuete täitmise kontrollimiseks piiril tehtava füüsilise kontrolli sagedus tuleks siiski kindlaks määrata vastavalt kõnealuse määruse artikli 45 lõikele 5.

               (5)Nõukogu direktiivis 91/496/EMÜ
                  3
                on sätestatud kolmandatest riikidest liitu toodavate loomade veterinaarkontrolli korraldamise põhimõtted. Kõnealuse direktiivi artikliga 4 on ette nähtud, et iga loomasaadetise suhtes tuleb kohaldada identsus- ja füüsilist kontrolli.

               (6)Direktiiv 91/496/EMÜ on tunnistatud kehtetuks määrusega (EL) 2017/625, mida hakatakse kohaldama 14. detsembril 2019. Võttes arvesse riski, mida teatavad loomakategooriad kujutavad endast inimeste või loomade tervisele ja loomade heaolule, tuleks kolmandatest riikidest liitu sisenevate loomade suhtes ka edaspidi kohaldada identsus- ja füüsilise kontrolli samu sagedusmäärasid, nagu on sätestatud direktiivis 91/496/EMÜ või selle kohaselt.

               (7)Ametliku kontrolli tulemuslikkuse tagamiseks tuleks identsus- ja füüsiline kontroll teha nii, et saadetise eest vastutaval ettevõtjal ei oleks võimalik prognoosida, kas konkreetset saadetist füüsiliselt kontrollitakse.

               (8)Komisjoni rakendusmääruse [C(2019) 7002]
                  4
                artikliga 3 on kehtestatud määruse (EL) 2017/625 artikli 47 lõike 1 punktis b osutatud kaupade identsuskontrolli üksikasjalikud eeskirjad, mis sõltuvad sellest, kas saadetise suhtes kohaldatakse füüsilist kontrolli või mitte.

               (9)Tuleks kehtestada loomsete saaduste, loomse paljundusmaterjali, loomsete kõrvalsaaduste, nendest saadud toodete, heina ja põhu ning liittoodete identsus- ja füüsilise kontrolli sagedusmäärade lähtetaseme kindlaksmääramise lähtekriteeriumid, võttes arvesse kõnealuste looma- või kaubakategooriatega seotud riske käsitlevat teavet ja kättesaadavaid teaduslikke hinnanguid.

               (10)Määruse (EL) 2017/625 artikli 125 lõike 1 kohaselt komisjoni kogutud teabe, kõnealuse määruse artikli 120 lõike 1 kohaselt komisjoni ekspertide poolt kolmandates riikides tehtud kontrollide tulemuste ning ametliku kontrolli teabehaldussüsteemi kaudu kogutud teabe põhjal peaks olema võimalik muuta füüsilise kontrolli sagedust, mis põhineb lähtekriteeriumidel.

               (11)Ametliku kontrolli tõhususe tagamiseks tuleks käesoleva määruse kohaselt kindlaks määratud sagedusmäärad teha kättesaadavaks ametliku kontrolli teabehaldussüsteemi kaudu.

               (12)Teatavate kolmandate riikide puhul, kellega liit on sõlminud veterinaariaalased samaväärsuskokkulepped, on asjakohane vähendada teatavate toodete füüsilise kontrolli sagedust, võttes muu hulgas arvesse piirkondadeks jaotamise põhimõtte kohaldamist loomahaiguste korral ja muude veterinaariaalaste põhimõtete kohaldamist. Seepärast tuleks käesoleva määruse kohaldamisel rakendada kõnealustes veterinaariaalastes kokkulepetes kindlaks määratud füüsilise kontrolli sagedusmäärasid.

               (13)Komisjoni otsusega 94/360/EÜ
                  5
                on kehtestatud füüsilise kontrolli vähendatud sagedusmäärad teatavate kaubakategooriate jaoks, mille suhtes kohaldatakse veterinaarkontrolli. Kuna käesoleva määrusega kehtestatakse otsusega 94/360/EÜ hõlmatud valdkondi käsitlevad sätted, tuleks kõnealune otsus tunnistada kehtetuks alates käesolevas määruses sätestatud kuupäevast.

               (14)Määrust (EL) 2017/625 hakatakse kohaldama alates 14. detsembrist 2019. Seega tuleks käesolevas määruses sätestatud eeskirju kohaldada samuti alates kõnealusest kuupäevast.

               (15)Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1
               Reguleerimisese ja kohaldamisala

               Käesoleva määrusega kehtestatakse eeskirjad määruse (EL) 2017/625 artikli 47 lõike 1 punktis a ja b osutatud turulelaskmiseks ette nähtud looma- ja kaubasaadetiste identsus- ja füüsilise kontrolli asjakohase sagedusmäära ühetaolise kohaldamise kohta.

               Artikkel 2
               Mõisted

               Käesolevas eeskirjas kasutatakse järgmisi mõisteid:

               1.„sagedusmäär“ – artiklis 1 osutatud selliste käesoleva määruse kohaselt kindlaksmääratud looma- ja kaubasaadetiste minimaalne osakaal konkreetsel ajavahemikul piiripunkti jõudnud saadetiste koguarvust, mille puhul teevad pädevad asutused identsus- ja füüsilist kontrolli;

               2.„ametliku kontrolli teabehaldussüsteem“ — määruse (EL) 2017/625 artiklis 131 osutatud ametliku kontrolli teabehaldussüsteem (IMSOC).

               Artikkel 3
               Füüsiliselt kontrollitavate saadetiste valik

               1.Pädevad asutused valivad füüsiliselt kontrollitavad saadetised järgmise korra kohaselt:

               a)IMSOCi abil toimub automaatselt saadetise juhuslik valik;

               b)pädevad asutused võivad otsustada kontrollida punkti a kohaselt valitud saadetist või muud saadetist, mis sisaldab samasse kategooriasse kuuluvat ja sama päritoluga kaupa.

               2.Iga käesoleva artikli lõike 1 kohaselt füüsiliseks kontrolliks valitud saadetise puhul teevad pädevad asutused identsuskontrolli, nagu on osutatud rakendusmääruse [C(2019) 7002] artikli 3 lõikes 1.

               Artikkel 4
               Identsus- ja füüsilise kontrolli sagedusmäärad

               1.Pädevad asutused teevad loomade, loomsete saaduste, loomse paljundusmaterjali, loomsete kõrvalsaaduste, nendest saadud toodete, heina ja põhu ning liittoodete saadetiste identsus- ja füüsilist kontrolli, lähtudes artikli 5 kohaselt kindlaks määratud sagedusmääradest.

               2.II lisas loetletud kolmandate riikide puhul, kellega liit on sõlminud samaväärsuskokkulepped, tehakse füüsilist kontrolli vastavalt nende kokkulepetega kehtestatud sagedusmääradele.

               Artikkel 5
               Loomade, loomsete saaduste, loomse paljundusmaterjali, loomsete kõrvalsaaduste, nendest saadud toodete, heina ja põhu ning liittoodete identsus- ja füüsilise kontrolli sagedusmäärade kindlaksmääramine ja muutmine

               1.Artiklis 1 osutatud looma- ja kaubasaadetiste identsus- ja füüsilise kontrolli sagedusmäärade lähtetase on sätestatud käesoleva määruse I lisas määruse (EL) 2017/625 artikli 54 lõike 3 esimese lõigu punkti a alapunktides v ja vi osutatud teaduslike hinnangute ja teabe põhjal.

               2.Konkreetsest kolmandast riigist pärit konkreetsete kaupade füüsilise kontrolli sagedusmäära võidakse suurendada, kui avastatakse tõsised puudused, mis põhinevad

               a)teabel, mille komisjon on kogunud vastavalt määruse (EL) 2017/625 artikli 125 lõikele 1, või

               b)komisjoni ekspertide poolt määruse (EL) 2017/625 artikli 120 lõike 1 kohaselt tehtud kontrolli tulemusel.

               Sellisel juhul suurendatakse lõike 1 kohaselt kindlaks määratud sagedusmäära järgmise kõrgema sagedusmäära lähtetasemeni, mis on sätestatud I lisas, või 50 %-lise sagedusmäärani, kui konkreetse kaubakategooria suhtes kohaldatakse 30 %-list sagedusmäära.

               3.Füüsilise kontrolli sagedusmäära suurendatakse lõike 1 kohaselt kindlaks määratud sagedusmäära lähtetasemest järgmise kõrgema sagedusmäära lähtetasemeni, mis on sätestatud I lisas, või 50 %-lise sagedusmäärani, kui konkreetse kaubakategooria suhtes kohaldatakse 30 %-list sagedusmäära; seda tehakse juhul kui IMSOCi kaudu kogutud andmete ja teabe kohaselt näitavad konkreetsest kolmandast riigist pärit konkreetse kauba kohta viimase 12 kuu jooksul tehtud füüsilise kontrolli tulemused rikkumiste taset, mis on üle 30 % kõrgem kui keskmine rikkumiste määr kõigist kolmandatest riikidest pärineva sama kaubakategooria puhul.

               4.Kui lõikes 2 või 3 osutatud kriteeriumid ei ole enam täidetud, vähendatakse sagedusmäära I lisas sätestatud vastava sagedusmäära lähtetasemeni.

               5.Komisjon teeb käesoleva artikli kohaselt kindlaks määratud sagedusmäärad pädevatele asutustele ja ettevõtjatele kättesaadavaks IMSOCi kaudu.

               Artikkel 6
               Kehtetuks tunnistamine

               Otsus 94/360/EÜ tunnistatakse kehtetuks alates 14. detsembrist 2019.

               Artikkel 7
               Jõustumine ja kohaldamise alguskuupäev

               1.Käesolev määrus jõustub kahekümnendal päeval pärast selle avaldamist Euroopa Liidu Teatajas.

               2.Seda kohaldatakse alates 14. detsembrist 2019.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 25.11.2019

                     Komisjoni nimel

                     president
                     Jean-Claude JUNCKER

                     (1)

                        ELT L 95, 7.4.2017, lk 1.

                     (2)

                        Euroopa Parlamendi ja nõukogu 30. mai 2018. aasta määrus (EL) 2018/848, mis käsitleb mahepõllumajanduslikku tootmist ja mahepõllumajanduslike toodete märgistamist ning millega tunnistatakse kehtetuks nõukogu määrus (EÜ) nr 834/2007 (ELT L 150, 14.6.2018, lk 1).

                     (3)

                        Nõukogu 15. juuli 1991. aasta direktiiv 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ (EÜT L 268, 24.9.1991, lk 56).

                     (4)

                        Komisjoni ... rakendusmäärus nr ..., millega kehtestatakse üksikasjalikud eeskirjad piiripunktides ametliku kontrolli alla kuuluvate loomade ja kaupade dokumentide, identsus- ja füüsilise kontrolli ajal ja järel tehtavate toimingute kohta (ELT L ..., ..., lk ...).

                     (5)

                        Komisjoni 20. mai 1994. aasta otsus 94/360/EÜ kolmandatest riikidest pärit toodete partiide suhtes rakendatavate füüsiliste kontrollide vähendatud sageduse kohta nõukogu direktiivi 90/675/EMÜ alusel (EÜT L 158, 25.6.1994, lk 41).

    ---documentbreak---

               ET

               LISAD

               I lisa

               Loomade, loomsete saaduste, loomse paljundusmaterjali, loomsete kõrvalsaaduste, nendest saadud toodete, heina ja põhu ning liittoodete saadetiste identsus- ja füüsilise kontrolli sagedusmäärade lähtetaseme kindlaksmääramise lähtekriteeriumid

                        Identsus- ja füüsilise kontrolli sagedusmäärade lähtetaseme kindlaksmääramise lähtekriteeriumid

                        Sagedusmäärade lähtetase, mida kohaldatakse järgmise suhtes:

                        Riskikategooria

                        Looma- või kaubakategooria*

                        identsuskontroll

                        füüsiline kontroll

                        I

                        Loomad

                        100 %

                        100 %

                        II

                        – Inimtoiduks ettenähtud hakkliha, lihamass või lihavalmistised

                        – Inimtoiduks ettenähtud kodulinnuliha

                        – Inimtoiduks ettenähtud küülikuliha, jahiulukite liha ja nendest saadud lihavalmistised

                        – Inimtoiduks ettenähtud munad

                        – Inimtoiduks ettenähtud munad, mida säilitatakse külmutatu või jahutatuna

                        – Inimtoiduks ettenähtud piim

                        – Inimtoiduks ettenähtud piimatooted ja ternespiimatooted, mida säilitatakse külmutatult või jahutatult

                        – Inimtoiduks ettenähtud kalandustooted, mis on saadud vesiviljelusest, ja kahepoolmelised karploomad, mis ei ole neid toatemperatuuril stabiilsena hoidvas hermeetiliselt suletud pakendites

                        – Põllumajandusloomade söödana kasutatavad loomsed kõrvalsaadused ja nendest saadud tooted

                        100 %

                        30 %

                        III

                        – Inimtoiduks ettenähtud liha, mida ei ole nimetatud II kategoorias, ja sellisest lihast saadud lihatooted

                        – Inimtoiduks ettenähtud loomarasv ja kõrned

                        – Inimtoiduks ettenähtud kodulinnulihatooted

                        – Inimtoiduks ettenähtud munatooted, mida ei ole nimetatud II kategoorias

                        – Inimtoiduks ettenähtud piimatooted ja ternespiimatooted, mida ei ole nimetatud II kategoorias

                        – Kalandustooted, mida ei ole nimetatud II kategoorias

                        – Inimtoiduks ettenähtud mesi ja muud mesindustooted

                        – Liittooted

                        – Haudemunad

                        – Loomsetest kõrvalsaadustest saadud orgaanilised väetised ja mullaparandusained

                        – Inimtoiduks ettenähtud konnakoivad ja teod

                        – Inimtoiduks ettenähtud putukad

                        100 %

                        15 %

                        IV

                        – Inimtarbimiseks ettenähtud želatiin ja kollageen

                        – Naturaalsed sooled

                        – Sperma ja embrüod

                        – Loomsed kõrvalsaadused ja nendest saadud tooted, mida ei ole nimetatud II ja III kategoorias

                        100 %

                        5 %

                        V

                        – Inimtoiduks ettenähtud kõrgrafineeritud tooted

                        – Hein ja põhk

                        – Muud kui II, III ja IV kategoorias nimetatud kaubad

                        100 %

                        1 %

               * Kaubanäidiste saadetiste füüsilise kontrolli sagedusmäärad peavad vastama käesolevas lisas esitatud kaubakategooriate kirjeldusele.

               II lisa

               Loetelu artikli 4 lõikes 2 osutatud teatavate kolmandate riikide ja füüsilise kontrolli sageduse kohta

               1.Uus-Meremaa

               Uus-Meremaa puhul kehtib sagedus, mis on ette nähtud lepingus, mille nõukogu kiitis heaks otsusega 97/132/EÜ
                  1
                Euroopa Ühenduse ja Uus-Meremaa vahelise elusloomade ja loomsete saadustega kauplemise sanitaarmeetmeid käsitleva lepingu ajutist kohaldamist käsitleva kokkuleppe sõlmimise kohta kirjavahetuse teel.

               2.Kanada

               Kanada puhul kehtib sagedus, mis on ette nähtud nõukogu otsusega 1999/201/EÜ
                  2
                heaks kiidetud lepingu VIII lisas.

               3.Tšiili

               Tšiili puhul kehtib sagedus, mis on ette nähtud kokkuleppes sanitaar- ja fütosanitaarmeetmete kohta, mida rakendatakse loomade ja loomsete saaduste, taimede, taimsete saaduste ja muude kaupadega kaubitsemise ning loomade heaolu suhtes, mis on sätestatud otsusega 2002/979/EÜ
                  3
                heakskiidetud assotsiatsioonilepingu IV lisas.

                     (1)

                        Nõukogu 17. detsembri 1996. aasta otsus 97/132/EÜ Euroopa Ühenduse ja Uus-Meremaa vahelise, elusloomade ja loomsete saadustega kauplemise suhtes kohaldatavaid sanitaarmeetmeid käsitleva kokkuleppe sõlmimise kohta

                     (EÜT L 57, 26.2.1997, lk 4).

                     (2)

                        Nõukogu 14. detsembri 1998. aasta otsus 1999/201/EÜ elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid käsitleva kokkuleppe sõlmimise kohta Euroopa Ühenduse ja Kanada valitsuse vahel

                      (EÜT L 71, 18.3.1999, lk 1).

                     (3)

                        Nõukogu 18. novembri 2002. aasta otsus 2002/979/EÜ ühelt poolt Euroopa Ühenduse ja selle liikmesriikide ning teiselt poolt Tšiili Vabariigi vahelist assotsieerumist käsitleva lepingu allkirjastamise ja teatavate sätete ajutise kohaldamise kohta

                      (EÜT L 352, 30.12.2002, lk 1).


title: KOMISJONI RAKENDUSMÄÄRUS (EL) …/…, liitu sisenevatest teatavate looma- ja kaubakategooriate saadetistest etteteatamise kohta

text:
               KOMISJONI RAKENDUSMÄÄRUS (EL) …/…,

               16.4.2019,

               liitu sisenevatest teatavate looma- ja kaubakategooriate saadetistest etteteatamise kohta

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus),
                  1
                eriti selle artikli 58 esimese lõigu punkti b,

               ning arvestades järgmist:

               (1)Määrusega (EL) 2017/625 on muu hulgas kehtestatud raamistik ametliku kontrolli ja muude ametlike toimingute jaoks, mida rakendatakse kolmandatest riikidest liitu toodavate loomade ja kaupade suhtes, kontrollimaks nende vastavust liidu õigusaktidele, et kaitsta inimeste, loomade ja taimede tervist, loomade heaolu ning geneetiliselt muundatud organismide ja taimekaitsevahendite puhul ka keskkonda. See raamistik hõlmab määratud piiripunktide kaudu kolmandatest riikidest liitu toodud loomade ja kaupade ametlikku kontrolli.

               (2)Määruse (EL) 2017/625 kohaselt peab teatavate liitu sisenevate saadetiste eest vastutav ettevõtja enne saadetiste saabumist neist piiripunkti pädevatele asutustele ette teatama. Selleks et kõnealused asutused saaksid teha ametlikku kontrolli õigel ajal ja tõhusalt, on asjakohane kindlaks määrata, et minimaalne etteteatamisaeg on üks tööpäev enne saadetiste saabumist.

               (3)Transpordiga seotud logistiliste piirangute tõttu võib saadetisest etteteatamine üks tööpäev enne selle saabumist osutuda mõnikord võimatuks. See võib nii olla näiteks juhul, kui saadetis transporditakse lähetuskohast piiripunkti vähem kui 24 tunni jooksul ning enne saadetise laadimist ei ole võimalik saada vastavate ühtse sisseveodokumendi osade täitmiseks teavet, mida on vaja määruse (EL) 2017/625 artikli 56 lõike 3 punkti a kohase etteteatamise jaoks. Neil juhtudel peaks liikmesriikidel olema lubatud nõuda etteteatamist vähemalt neli tundi enne saadetise saabumist, et ka selliste asjaolude korral oleks võimalik teha õigeaegset ja tõhusat ametlikku kontrolli.

               (4)Komisjoni delegeeritud määrusega [C(2019)1847]
                  2
                nähakse ette, et liikmesriigid võivad töötlemata palkide, saematerjali ja puiduhakke impordiks määratavad piiripunktid vabastada konkreetsete geograafiliste piirangute tõttu teatavatest piiripunktide miinimumnõuetest. Kõnealuse määrusega nähakse ka ette, et ametlikku kontrolli ja muid ametlikke toiminguid võib eespool nimetatud kaupade jaoks määratud piiripunktis teha mobiilne ametliku kontrolli meeskond. Seepärast tuleks selleks, et jätta kõnealustes piiripunktides ametliku kontrolli ja muude ametlike toimingute korraldamiseks piisavalt aega, näha käesoleva määrusega ette erand eeskirjast, mille kohaselt tuleb saadetisest ette teatada vähemalt üks tööpäev enne selle saabumist.

               (5)Kuna määrust (EL) 2017/625 hakatakse kohaldama alates 14. detsembrist 2019, peaks ka käesolevat määrust kohaldama alates samast kuupäevast.

               (6)Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1
               Saadetistest etteteatamine

               1.Määruse (EL) 2017/625 artikli 47 lõikes 1 osutatud looma- ja kaubakategooriate alla kuuluva saadetise eest vastutav ettevõtja teatab esimese liitu sisenemise koha piiripunkti pädevale asutusele saadetisest vähemalt üks tööpäev enne selle eeldatavat saabumist.

               2.Erandina lõikest 1 võivad piiripunktide pädevad asutused juhul, kui logistilised piirangud ei võimalda nimetatud lõikes sätestatud tähtajast kinni pidada, kehtestada etteteatamisajaks vähemalt neli tundi enne saadetise eeldatavat saabumist.

               3.Erandina lõikest 1 võivad töötlemata palkide, saematerjali ja puiduhakke impordi jaoks määratud piiripunktide pädevad asutused kooskõlas komisjoni delegeeritud määruse [C(2019)1847] artikliga 4 kehtestada etteteatamisajaks kuni viis tööpäeva enne selliste saadetiste eeldatavat saabumist.

               Artikkel 2
               Jõustumine ja kohaldamine

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Seda kohaldatakse alates 14. detsembrist 2019.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 16.4.2019

                     Komisjoni nimel

                     president
                     Jean-Claude JUNCKER

                     (1)

                        ELT L 95, 7.4.2017, lk 1.

                     (2)

                        ELT …